সব টাকাই কালো নয়। অনেক টাকাই সাদা। হিসেবের টাকা। কিন্তু এতদিন তা ছিল সিন্দুকবন্দি। এখন সেই টাকাই চাপে পরে ঢুকছে ব্যাঙ্ক অ্যাকাউন্টে। ব্যাঙ্কে ব্যাঙ্কে টাকার পাহাড়। আর সেই টাকাই আগামী দিনকে রুপোলি করে দিতে পারে। অন্তত এমটাই মনে করছেন ব্যাঙ্ক কর্তারা। 
নরেন্দ্র মোদীর সার্জিক্যাল স্ট্রাইকে রাতারাতি অচল হয়েছে ৫০০ ও ১০০০ টাকার নোট। তাতে আমজনতার হাতে নগদ টাকার টানাটানি। তাই কেনাকাটায় লাগাম টানতে হচ্ছে সবাইকেই। ক্রেতা কমে যাওয়ায় বিক্রেতাদের মাথায় হাত। ছোট দোকানে বিক্রি কমে যাওয়ায় আবার পাইকারি বাজারেও চাহিদা কমে গিয়েছে। সব মিলিয়ে গোটা বাজারেই এলোমেলো অবস্থা। তবে এটা সাময়িক বলেই মনে করছেন বিশেষজ্ঞরা।
উল্টে খুব তাড়াতাড়ি এই বাজার চাঙ্গা হতে পারে। এবং সেটা স্থায়ী হবে বলেও মনে করা হচ্ছে। কীভাবে? ইউনিয়ন ব্যাঙ্কের হাওড়া রিজিয়নের ম্যানেজার ভি কে এস শাস্ত্রীর বক্তব্য, ‘এখন অনেক টাকা ব্যাঙ্কে জমা পড়ছে যেটা সাধরণের ঘরে পড়ে ছিল। এখন টাকা ব্যাঙ্কে জমা পড়ায় সেই টাকা থেকে একদিকে যেমন আয়কর হিসেবে সরকারের রাজস্ব আয় বাড়বে, তেমনই নানাভাবে পরিকাঠামোগত উন্নয়নের কাজে লাগবে। সাধারণ মানুষও তাতে উপকৃত হবেন। ঋণের সুদ কমে যাওয়ার সম্ভাবনাও প্রবল।’
এর আগে এসবিআই ব্যাঙ্কের চেয়ারপার্সন অরুন্ধতি ভট্টাচার্যও সুদ কমে যাওয়ার সম্ভাবনার কথা জানিয়েছেন। তবে কীভাবে জমা হওয়া টাকার ভাগ আমজনতাও পাবেন তা স্পষ্ট করলেন রিজার্ভ ব্যাঙ্কের এক কর্তা। তাঁর বক্তব্য, অনেক দিন থেকেই শিল্পমহল ঋণের উপরে সুদের হার কমানোর দাবি জানিয়ে আসছিল। এ বার সেটা সম্ভব হবে। একই সঙ্গে বহু নতুন সংস্থা টাকার অভাবে ব্যবসা বাড়াতে পারেনি। সেই ব্যবসায় বাড়তি লগ্নির রাস্তা খুলে যাবে। দেশে মেক ইন ইন্ডিয়া বা স্টার্ট আপ কোম্পানি অনেক হয়েছে, কিন্তু তাতে লগ্নি বাড়েনি। এবারে সেই দরজাও খুলে যেতে পারে।
রিজার্ভ ব্যাঙ্কের ওই কর্তার ব্যাখ্যা, ‘এতদিন ব্যাঙ্কের কাছে ঋণের চাহিদা ছিল কিন্তু জোগান ছিল না। কারণ, ব্যাঙ্কের ঋণ দেওয়ার সামর্থ্য ছিল না। এখন ব্যাঙ্কের হাতে পর্যাপ্ত টাকা থাকায় চাহিদার থেকেও ঋণের জোগান বেশি হবে। আর তাতেই কমবে সুদের হার।’ ওই কর্তার আরও বক্তব্য, ঋণে সুদ কমে গেলে মধ্যবিত্ত আরও বেশি করে গৃহঋণ নিতে চাইবে। গৃহ নির্মাণ শিল্পও চাঙ্গা হবে। ফ্ল্যাট, বাড়ির দাম কিছুটা হলেও কমতে পারে। তার জন্য অবশ্য কিছুটা সময় অপেক্ষা করতে হবে। কালো টাকার কারবার বন্ধ হয়ে যাওয়ায় কিছু দিনের মধ্যেই ফ্ল্যাটের চাহিদা কমবে। আর তাতেই সস্তা হবে স্বপ্নের ফ্ল্যাট।  সেই সঙ্গে বর্তমানে যাঁরা গৃহঋণের কিস্তি মেটান, সুদের হার কমে গেলে তাঁদের হাতেও বাড়তি টাকা থাকবে। তাতে অন্যান্য কেনাকাটা বাড়বে।
সাধারণ মানুষের সুবিধা শুধু এ টুকুই নয়। বিশেষজ্ঞরা বলছেন, ব্যাঙ্কের হাতে বেশি টাকা মানেই শিল্প থেকে বিনোদন সবেতেই বিনিয়োগ বাড়বে। উন্নত হবে পর্যটন শিল্পও। আর সবেরই লভ্যাংশ যাবে সাধারণ মানুষের কাছে। কারণ, বিনিয়োগ বৃদ্ধি কর্মসংস্থানের দরজাও খুলে দেবে। 
প্রাথমিকভাবে যে হিসেব পাওয়া গিয়েছে, তাতে মোদীর নোট বাতিলের সিদ্ধান্ত ঘোষণার পরে প্রথম সপ্তাহে বিভিন্ন ব্যাঙ্কে জমা পড়েছে পাঁচ লক্ষ কোটি টাকারও বেশি। ইউনিয়ন ব্যাঙ্কের হাওড়া রিজিয়নের ম্যানেজার ভি কে এস শাস্ত্রীর বক্তব্য, ‘বেশি টাকাই জমা পড়ছে সেভিংস কিংবা কারেন্ট অ্যাকাউন্টে। ফলে জমা আমানতের উপরে ব্যাঙ্ককে খুব বেশি সুদ দিতে হবে না। কোনও ব্যাঙ্ক কতটা ঋণ দিতে পারে তা রিজার্ভ ব্যাঙ্ক ঠিক করে সেই ব্যাঙ্কে জমা টাকার পরিমাণ অনুযায়ী। আগামী ডিসেম্বরের গোড়াতেই তা বোঝা যাবে। আরও স্পষ্ট হয়ে যাবে জানুয়ারির গোড়ায়।’
বিশেষজ্ঞদের কথা অনুযায়ী, এই বছরটা শেষ হলেই টাকা বাতিলের জেরে দেশের অর্থনীতিতে বড় পরিবর্তন নজরে আসবে। সাময়িকভাবে বাজারে নগদ টাকার জোগান কমে যাওয়ার সমস্যা মিটে গেলে অর্থনীতি ঘুরে দাঁড়াবে বলেই মনে করছেন তাঁরা। বলছেন, সুদের হারও জানুয়ারি মাস থেকে কমে যেতে পারে। আর সেই সময় থেকেই নতুন লগ্নিতে জমে উঠবে দেশের বাজার। বিশেষজ্ঞদের আশা, নরেন্দ্র মোদী যে লক্ষ্য নিয়ে টাকা বাতিল করেছেন, তা যদি সম্ভব হয় তবে ২০১৭ সাল থেকেই ভারতের ‘আচ্ছে দিন’ এসে যেতে পারে।